മദ്യലഹരിയില് അമ്മയെ കിണറ്റിലെറിഞ്ഞ് കൊലപ്പെടുത്തിയ മകന് പിടിയില് ആളൂര് : മദ്യലഹരിയില് വീട്ടിലെത്തിയ മകന് അമ്മയെ വീട്ടുമുറ്റത്തെ കിണറ്റിലെറിഞ്ഞ് കൊലപ്പെടുത്തി. ആളൂര് പറമ്ബി റോഡ് കണക്കന്കുഴി വീട്ടില് അമ്മിണി70യാണ് മരിച്ചത്. മകന് ദിനേശ് എന്നു വിളിക്കുന്ന സുരേഷി40നെ ആളൂര് പോലീസ് കസ്റ്റഡിയിലെടുത്തു. അയല്വീട്ടുകാരാണ് പോലീസിനെ വിവരം അറിയിച്ചത്. ഞായറാഴ്ച വൈകുന്നേരം നാലരയോടെയാണ് സംഭവമെന്ന് പോലീസ് പറഞ്ഞു. അമിതമദ്യപാനിയായ സുരേഷ് വീട്ടിലും നാട്ടുകാരുമായും വഴക്കുണ്ടാക്കുക പതിവാണെന്ന് സമീപവാസികള് പറഞ്ഞു. പ്രായാധിക്യംമൂലം അവശതയിലായിരുന്നു അമ്മിണി. മദ്യലഹരിയില് ഇയാള് അമ്മയെ എടുത്ത് കിണറ്റിലെറിഞ്ഞതാണെന്ന് പോലീസ് എസ്.ഐ. സുബിന്ദ് പറഞ്ഞു. അമ്മിണിയും മക്കളായ സുധീഷും സുരേഷും കുടുംബവുമാണ് വീട്ടില് താമസം. മൂത്തമകന് സുധീഷ് അവിവാഹിതനാണ്. സംഭവസമയത്ത് സുധീഷ് വീട്ടിലുണ്ടായിരുന്നില്ല. സുരേഷിന്റെ ഭാര്യയും മകളും മാളയില് ആശുപത്രിയിലായിരുന്നു. ചാലക്കുടി അഗ്നിരക്ഷാസേന അസിസ്റ്റന്റ് സ്റ്റേഷന് ഓഫീസര് ബിജു ആന്റണിയുടെ നേതൃത്വത്തിലുള്ള സംഘമാണ് കിണറ്റിലിറങ്ങി മൃതദേഹം പുറത്തെടുത്തത്. മൃതദേഹം കിണറ്റില് പൊങ്ങിക്കിടക്കുകയായിരുന്നു.